Μπούντεσλιγκα

Η Μπούντεσλιγκα (γερμανικά: Fußball-Bundesliga) είναι η ανώτερη κατηγορία στο γερμανικό ποδόσφαιρο. Η ομάδα που μετά την τελευταία αγωνιστική βρίσκεται στην πρώτη θέση, ονομάζεται πρωταθλητής Γερμανίας. Η Μπούντεσλιγκα ιδρύθηκε μετά από απόφαση της Γερμανικής Ποδοσφαιρικής Ομοσπονδίας (γερμανικά: Deutscher Fußball-Bund, DFB) στις 28 Ιουλίου του 1962 στο Ντόρτμουντ για την σεζόν 1963/64. Πριν από αυτό, ο πρωταθλητής καθοριζόταν από την Ομοσπονδία μετά από έναν τελικό γύρο πρωταθλήματος με τελικό αγώνα ανάμεσα στις δύο κορυφαίες ομάδες.

Η Μπούντεσλιγκα διεξάγεται σε σύστημα πρωταθλήματος, οπού κάθε σύλλογος συναγωνίζεται τον άλλο σε δύο αγώνες (εντός και εκτός έδρας), και στο τέλος καθορίζονται ο πρωταθλητής και οι ομάδες που θα αγωνιστούν στις ευρωπαϊκές διοργανώσεις. Οι δύο τελευταίες ομάδες υποβιβάζονται στην 2η Μπούντεσλιγκα, η οποία από το 1974 αποτελεί την δεύτερη υψηλότερη κατηγορία κάτω από την Μπούντεσλιγκα. Η τρίτη τελευταία ομάδα αγωνίζεται σε αγώνες υποβιβασμού εναντίον της τρίτης κορυφαίας της δεύτερης κατηγορίας.

Ο πιο επιτυχημένος σύλλογος είναι η Μπάγερν Μονάχου με 32 κερδισμένα πρωταθλήματα Μπούντεσλιγκα, ενώ είναι και η τρέχουσα πρωταθλήτρια. Η Μπάγερν κατέχει και το ρεκόρ των 10 συνεχόμενων πρωταθλημάτων. Ακολουθεί η Μπορούσια Ντόρτμουντ με οκτώ κερδισμένα πρωταθλήματα Μπούντεσλιγκα.

Ιστορία 
Πριν την ίδρυση της Μπούντεσλιγκα το γερμανικό ποδόσφαιρο ήταν ερασιτεχνικό και οι ομάδες αγωνίζονταν σε διάφορα περιφερειακά πρωταθλήματα. Οι κατά τόπους πρωταθλητές αγωνίζονταν σε μια σειρά αγώνων για την ανάδειξη του πρωταθλητή.

Το 1900 ιδρύθηκε η εθνική ομοσπονδία και το Πρωτάθλημα ποδοσφαίρου Γερμανίας ξεκίνησε το 1903. Πρώτος νικητής ήταν η Λειψία (VfB Leipzig).

Τη δεκαετία του ’50 άρχισαν συζητήσεις για την ίδρυση μιας εθνικής επαγγελματικής κατηγορίας, όπως είχε συμβεί σε πολλές άλλες χώρες. Ήδη οι καλύτεροι Γερμανοί παίκτες αναζητούσαν την τύχη τους σε επαγγελματικές ομάδες άλλων χωρών. Εν τω μεταξύ στην Ανατολική Γερμανία ιδρύθηκε ξεχωριστή ομοσπονδία, η οποία το 1958 ξεκίνησε εθνικό πρωτάθλημα, την DDR-Oberliga με 14 συλλόγους.

Ίδρυση 
Τελικά, αφού μεσολάβησε μια ήττα από τη Γιουγκοσλαβία στο Παγκόσμιο Κύπελλο του 1962, αποφασίστηκε η ίδρυση της Μπούντεσλιγκα στις 28 Ιουλίου 1962 από τον πρόεδρο της Ομοσπονδίας, Χέρμαν Νόιμπεργκερ.

Την εποχή εκείνη υπήρχαν πέντε περιφερειακά πρωταθλήματα στη Δυτική Γερμανία: Βόρειο, Νότιο, Δυτικό, Νοτιοδυτικό και του Βερολίνου. Στην Ανατολική Γερμανία διεξαγόταν ήδη ξεχωριστό πρωτάθλημα. Στις ανώτερες κατηγορίες των πρωταθλημάτων αυτών αγωνίζονταν 46 σωματεία. Από αυτά επιλέχτηκαν 16 με βάση αγωνιστικά, γεωγραφικά και οικονομικά κριτήρια. Οι πρώτες 16 ομάδες της Μπούντεσλιγκα κατά περιφέρεια ήταν:

 Βόρεια (3): Άιντραχτ Μπράουνσβαϊγκ, Βέρντερ Βρέμης και Αμβούργο ΣΦ.
 Δυτική (5): Μπορούσια Ντόρτμουντ, ΦΚ Κολωνία, Μάιντεριχερ ΣΦ (η σημερινή Ντούισμπουργκ), Πρόισεν Μύνστερ και ΦΚ Σάλκε 04.
 Νοτιοδυτική (2): Καϊζερσλάουτερν και Σααρμπρύκεν.
 Νότια (5): Άιντραχτ Φρανκφούρτης, Καρλσρούη ΣΚ, ΦΚ Νυρεμβέργη, Μόναχο 1860 και ΦφΜ Στουτγκάρδη.
 Βερολίνου (1): Χέρτα Βερολίνου.

Ο πρώτος αγώνας της Μπούντεσλιγκα διεξήχθη στις 24 Αυγούστου 1963 και τον πρώτο τίτλο κατέκτησε η ΦΚ Κολωνία. Το πρώτο τέρμα της Μπούντεσλιγκα σημείωσε ο Τίμο Κονιέτσκα της Μπορούσια Ντόρτμουντ στο πρώτο λεπτό του αγώνα της πρεμιέρας εναντίον της Βέρντερ Βρέμης.

Δομή κατηγοριών γερμανικού ποδοσφαίρου 
Η Μπούντεσλιγκα αποτελείται από δύο κατηγορίες, την "1. Bundesliga" και την "2. Bundesliga" ή Zweite Liga, η οποία ιδρύθηκε το 1974. Οι δύο αυτές κατηγορίες είναι επαγγελματικές, ενώ ως το 2008 την τρίτη κατηγορία αποτελούσε η ερασιτεχνική "Ρεγκιονάλλιγκα" (Regionalliga), που διεξαγόταν σε σύστημα δύο ομίλων, βόρειο και νότιο. Την περίοδο 2008-09 ιδρύθηκε τρίτη επαγγελματική κατηγορία, η "3. Fußball-Liga" και η Regionalliga, αποτελώντας πλέον την τέταρτη κατηγορία, διεξαγόταν σε τρεις ομίλους ως το 2012, ενώ έκτοτε διεξάγεται σε πέντε ομίλους, βόρειο (Nord), βορειοανατολικό (Nordost), δυτικό (West), νοτιοδυτικό (Südwest) και Βαυαρίας (Bayern). Από το 2017 εκπονείται σχέδιο συγχώνευσης των ομίλων Nord, Nordost και Bayern σε δύο ομίλους, ώστε η κατηγορία να διεξάγεται σε τέσσερις ομίλους, δεδομένου ότι τόσες είναι οι ομάδες που υποβιβάζονται από την τρίτη κατηγορία και αντίστοιχα προβιβάζονται σε αυτήν. Την πέμπτη κατηγορία αποτελεί η Όμπερλιγκα (Oberliga), που χωρίζεται σε δώδεκα ομίλους (οι δύο εξ αυτών με σύστημα δύο υποομίλων) με βάση κυρίως γεωγραφικά κριτήρια και με ένα μεικτό σύστημα διεξαγωγής, εν μέρει περιφερειακό και εν μέρει σε επίπεδο ομόσπονδου κρατιδίου. Η έκτη κατηγορία ακολουθεί την διαίρεση των δώδεκα ομίλων της Όμπερλιγκα στη βάση του μικτού περιφερειακού / κρατιδιακού συστήματος.

Σε ότι αφορά την Μπούντεσλιγκα (1. Bundesliga), από την ίδρυσή της ως σήμερα έχουν γίνει οι εξής αλλαγές στον αριθμό των ομάδων:
 1963/64 ως 1964/65: 16 ομάδες.
 1965/66 ως 1990/91: 18 ομάδες.
 1991/92: 20 ομάδες, με την προσθήκη δύο ομάδων από την Ανατολική Γερμανία μετά την επανένωση των δύο γερμανικών κρατών.
 1992/93 ως σήμερα: 18 ομάδες.

Κατά καιρούς υποβιβάζονταν μεταξύ δύο και τεσσάρων ομάδων από την Μπούντεσλιγκα. Το σημερινό σύστημα προβλέπει υποβιβασμό των δύο τελευταίων ομάδων, ενώ η τρίτη από το τέλος (16η) ομάδα αγωνίζεται σε διπλούς αγώνες μπαράζ με την τρίτη ομάδα της 2ης Μπούντεσλιγκα.

Πρωταθλητές

Στατιστικά

Παίκτες με περισσότερες εμφανίσεις

Κορυφαίοι σκόρερ

Πρώτοι σκόρερ ανά περίοδο

Λογότυπο 
Το λογότυπο του πρωταθλήματος έχει εξελιχθεί με το πέρασμα του χρόνου. To 1996 παρουσιάστηκε ένα λογότυπο το οποίο χρησιμοποιήθηκε έως και την περίοδο 2001/2002. Την περίοδο 2002/2003 χρησιμοποιήθηκε ένα νέο λογότυπο, ενώ το 2006 παρουσιάστηκε μία νέα εκδοχή του. Ένα νέο λογότυπο χρησιμοποιήθηκε από την περίοδο 2010/2011 έως και την περίοδο 2016/2017. Για να γιορτάσει την 50ή επέτειο της Bundesliga, δημιουργήθηκε ένα ειδικό λογότυπο για τη σεζόν 2012-13, με τον αριθμό "50" και το διάστημα "1963-2013". Το Δεκέμβριο του 2016 ανακοινώθηκε ότι θα χρησιμοποιηθεί ένα νέο λογότυπο για την σεζόν 2017-18, ελαφρώς τροποποιημένο για λόγους ψηφιοποίησης, με νέα εμφάνιση.

Παραπομπές

Εξωτερικοί σύνδεσμοι 
 Επίσημος ιστότοπος
 Πρωταθλητές Γερμανίας
 Πρώτοι σκόρερ Γερμανίας ανά σεζόν

Μπούντεσλιγκα
Ανώτατα εθνικά ποδοσφαιρικά πρωταθλήματα